1965માં કચ્છની રણ સરહદના રક્ષણની અનોખી ફરજ અદા કરનાર એસઆરપીએ તેના છ વર્ષ બાદ પાકિસ્તાનની ધરતી પર ફરીવાર પગ મુક્યો હતો. આ વખતે અગાઉથી જીતેલા પ્રદેશમાં કાયદો અને વ્યવસ્થાની સ્થિતિ જાળવવાની ફરજ એસઆરપી દળના ખભે મુકાઇ હતી. 1971ના જંગમાં પાકિસ્તાનનો મોટો વિસ્તાર ભારતીય દળોએ કબજે કર્યો હતો. જેમાં સિંધનો નગરપારકર તાલુકો મુખ્ય હતો. આ તાલુકાના મુખ્ય મથક પર કબજા બાદ એસઆરપીને આ વિસ્તારમાં પોલીસની ફરજ બજાવવાનો આદેશ મળ્યો હતો. અમદાવાદ સ્થિત એસઆરપી ગૃપ 2 નાં 20 અધિકારીઓ અને 1 હજાર જવાનો સાથે 20 તબીબોના કાફલાએ 40 વાહનો સાથે નગરપારકર પર ભારતીય પોલીસનું થાણું નાખ્યું હતું. તે સમયે એસઆરપીના કમાન્ડન્ટ વિજયસિંહ ગુમાનને એસપી ઓક્યુપાઇડ એરિયાનો ખાસ હોદ્દો અપાયો હતો. એક વર્ષ સુધી એટલે કે 1972માં શિમલા કરાર હેઠળ આ વિસ્તારને ખાલી કરીને પાકિસ્તાનને પરત કરવાનું નક્કી થયુ હતું. ગુજરાતની એસઆરપીએ ઓક્યુપાઇડ એરિયાના પોલીસતંત્રની ગર્વભરી ફરજ બજાવી હતી. એસઆરપીએ સ્થાનિક લોકોના દીલ જીતી લીધા હતા. પાકિસ્તાની રહેવાસીઓમાં હિન્દુસ્તાની ફોજ ઇંસાફ પસંદ હોવાની છાપ ઉભી થઇ હતી. ગુજરાત પોલીસે તે સમયે ભારતીય લશ્કર અને સ્થાનિક રહેવાસીઓ વચ્ચે કડીરૂપ કામગીરી બજાવી હતી. આ સમયગાળા દરમિયાનની સંખ્યાબંધ નમુનારૂપ કિસ્સા એસઆરપીના નામે નોંધાયેલા છે.